Jó ideje gond Magyarországon, hogy sorra néptelenednek el a falvak, de most jó hírrel szolgálunk. Az ukrán–magyar határ mellett vannak olyan települések, ahol a népesség brutális növekedésnek indult – legalábbis papíron

– így kezdődik az RTL Klub Házon kívül című műsorának legutóbbi adása. A műsorkészítők kiderítették, hogy vannak olyan házak az ukrán határhoz közeli településeken, ahol 50-100 ukrán–magyar kettős állampolgár is bejelentkezett állandó lakcímmel, pedig soha nem látta őket senki. Hasonló témában korábban a Hír TV is jelentetett meg riportot.

A stáb először Kispaládon járt, az ország legkeletibb csücskén, ahol a lakók száma az elmúlt nyolc évben gyakorlatilag megháromszorozódott annak ellenére, hogy

a statisztikusok szerint itt a legnagyobb az elvándorlás, és itt születnek a legkevesebben.

Ez elsősorban a bejelentett magyar–ukrán kettős állampolgároknak köszönhető, a választókorúak száma 2010-es 382-ről mostanra 806-ra nőtt. Hasonló a helyzet a határ mellett fekvő Beregsuránynál is, ahol a szavazókorú lakosság nyolc év alatt 455-ről 897-re nőtt.

Az RTL Klubnak nyilatkozó egyik helyi nő szerint Magyar Sándorné polgármester négy éve, az önkormányzati választások előtt 200 magyar–ukrán kettős állampolgárt jelentett be a lakására. Neki csak akkor szóltak, amikor alá kellett írni a papírokat, megnyugtatták, hogy ez teljesen szabályos, cserébe a polgármester biztos közmunkát ígért, állítja a nő (jelenleg sem ő, sem a férje nem kap közmunkát).

Kispalád

A legtöbben a főutcába költöztek, ahol hiába nincsenek többszintes házak, papíron mégis akad olyan épület, ahol 53-an laknak, állítja az RTL. Ráadásul pár embert a helyi ravatalozóba vagy már ledózerolt házakba jelentettek be.

Adorján Béla jobbikos képviselőjelölt a csatornának elmondta, hogy kikérte a körzete teljes választói névsorát, a szavazóbázis pedig 5000 fővel nőtt annak ellenére, hogy fogynia kellett volna. A 88 kistelepülésből szerinte minimum 60 érintett a fiktív lakcímek ügyében:

Találtam olyan utcaházszámot, ahol lakatlan ház van, és be vannak jelentve több mint negyvenen.

Az RTL megpróbálta megkérdezni Magyar Sándorné Fidesz–KDNP-s polgármestert, aki semmiről nem volt hajlandó nyilatkozni. A csatorna megkereste a megyei kormányhivatalt is, hogy hogyan és milyen gyakran ellenőrzik azt, hogy valóban azok élnek-e egy lakcímen, akik be vannak jelentve. Illetve azt, hogy egy ügyintéző hogyan nem veszi észre, ha több mint 100 embert szeretnének ugyanarra a lakcímre bejelenteni. Azt válaszolták, hogy

hivatali elfoglaltsága miatt a napokban a kormánymegbízott úr nem tud időt szakítani az interjúra.